KOMISIJOS SPRENDIMAS
2006 m. gruodžio 22 d.
nustatantis pereinamojo laikotarpio priemones Bendrijos vidaus prekybai Bulgarijoje ir Rumunijoje surinkta galvijų, kiaulių, avių, ožkų ir arklių sperma, kiaušialąstėmis bei embrionais
(pranešta dokumentu Nr. C(2006) 6823)
(Tekstas svarbus EEE)
(2007/16/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Bulgarijos ir Rumunijos stojimo sutartį, ypač į jos 4 straipsnio 3 dalį,
atsižvelgdama į Bulgarijos ir Rumunijos stojimo aktą, ypač į jo 42 straipsnį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (1), ypač į jos 10 straipsnio 4 dalį,
kadangi:
(1)
Nuo 2007 m. sausio 1 d. galvijų, kiaulių, avių, ožkų ir arklių sperma, kiaušialąstės ir embrionai, surinkti Bulgarijoje ir Rumunijoje bei skirti Bendrijos vidaus prekybai, turi atitikti Bendrijos teisės aktus.
(2)
Visų pirma šiems produktams bus taikomi gyvūnų sveikatos reikalavimai, nustatyti 1988 m. birželio 14 d. Tarybos direktyvoje 88/407/EEB, nustatančioje gyvūnų sveikatos reikalavimus, taikomus Bendrijos vidaus prekybai užšaldyta galvijų sperma bei jos importui (2), 1989 m. rugsėjo 25 d. Tarybos direktyvoje 89/556/EEB dėl gyvūnų sveikatos reikalavimų, reglamentuojančių Bendrijos vidaus prekybą galvijų embrionais ir jų importą iš trečiųjų šalių (3), 1990 m. birželio 26 d. Tarybos direktyvoje 90/429/EEB dėl gyvūnų sveikatos reikalavimų, taikomų Bendrijos vidaus prekybai naminių kuiliųš sperma ir jos importui (4) bei 1992 m. liepos 13 d. Tarybos direktyvoje 92/65/EEB, nustatančioje gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB A priedo I dalyje, bei jų importą į Bendriją (5).
(3)
Kai kurių iš šių produktų, surinktų Bulgarijoje ir Rumunijoje prieš stojimo į ES datą, atsargų dar gali būti likę ir po įstojimo. Tačiau šie produktai gali neatitikti Bendrijos teisės aktuose nustatytų Bendrijos vidaus prekybai taikomų gyvūnų sveikatos reikalavimų.
(4)
Siekiant palengvinti perėjimą nuo taikomo tokių produktų, surinktų Bulgarijoje ir Rumunijoje, režimo prie režimo pagal Bendrijos teisės aktus, tikslinga nustatyti pereinamojo laikotarpio priemones, taikomas Bendrijos vidaus prekybai tokiais produktais. Todėl prieš stojimą į ES surinktą galvijų, kiaulių, avių, ožkų ir arklių spermą, kiaušialąstes bei embrionus, atitinkančius Bendrijos gyvūnų sveikatos reikalavimus produktų eksportui iš kilmės šalies į Bendriją, galiojančius iki 2007 m. sausio 1 d., turėtų būti leidžiama teikti Bendrijos vidaus prekybai.
(5)
Be to, pereinamuoju 8 mėnesių laikotarpiu turėtų būti leidžiama tokiais produktais, surinktais prieš stojimą į ES ir neatitinkančiais Bendrijos teisės reikalavimų, prekiauti tarp Bulgarijos ir Rumunijos.
(6)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Objektas ir taikymo sritis
Šis sprendimas taikomas galvijų, kiaulių, avių, ožkų ir arklių spermai, kiaušialąstėms ir embrionams, kuriems taikomi direktyvose 88/407/EEB, 89/556/EEB, 90/429/EEB ir 92/65/EEB nustatyti gyvūnų sveikatos reikalavimai ir kurie buvo surinkti iki 2007 m. sausio 1 d. Bulgarijoje ir Rumunijoje (toliau - produktai).
2 straipsnis
Reikalavimai vežant produktus iš Bulgarijos ir Rumunijos į kitas valstybes nares
1. Produktus iš Bulgarijos ir Rumunijos galima vežti į kitas valstybes nares tik tuo atveju, jei jie atitinka šiuos reikalavimus, taikomus pagal 1 straipsnyje nurodytas direktyvas:
a)
juos surinko eksportuoti į Bendriją patvirtinti centrai arba grupės;
b)
jie turi eksporto į Bendriją tikslais centrui ar grupei suteiktą patvirtinimo numerį; ir
c)
jie atitinka Bendrijos gyvūnų sveikatos reikalavimus produktų eksportui iš kilmės šalies į Bendriją, galiojančius iki 2007 m. sausio 1 d.
2. Veterinarijos sertifikate, kuris pridedamas prie produktų siuntų, papildomai pateikiamas šis patvirtinimas, kurį pasirašo oficialiai paskirtas veterinarijos gydytojas:
„Galvijų (6), kiaulių (6), avių (6), ožkų (6) arba arklių (6) sperma (6), kiaušialąstės (6) arba embrionai (6), atitinkantys Komisijos sprendimo 2007/16/EB 2 straipsnį ir surinkti iki 2007 m. sausio 1 d.
3 straipsnis
Reikalavimai vežant produktus iš Bulgarijos į Rumuniją (ir atvirkščiai)
1. Produktai iš Bulgarijos į Rumuniją (ir atvirkščiai) vežami tik tuo atveju, jei:
a)
paskirties valstybė narė leidžia siųsti produktus;
b)
produktai atitinka paskirties valstybėje galiojančius nacionalinius gyvūnų sveikatos reikalavimus, taikomus iki 2007 m. sausio 1 d.
2. Veterinarijos sertifikate, kuris pridedamas prie produktų siuntų, papildomai pateikiamas šis patvirtinimas, kurį pasirašo oficialiai paskirtas veterinarijos gydytojas:
„Galvijų (7), kiaulių (7), avių (7), ožkų (7) arba arklių (7) sperma (7), kiaušialąstės (7) arba embrionai (7), atitinkantys Komisijos sprendimo 2007/16/EB 3 straipsnį ir surinkti iki 2007 m. sausio 1 d.
4 straipsnis
Reikalavimų laikymasis
Valstybės narės imasi reikiamų priemonių, kad būtų laikomasi šio sprendimo, ir paskelbia šias priemones. Apie tai valstybės narės nedelsdamos praneša Komisijai.
5 straipsnis
Taikymas
Šis sprendimas taikomas tik tuo atveju, jei įsigalioja Bulgarijos ir Rumunijos stojimo sutartis, nuo šios sutarties įsigaliojimo dienos.
Jis taikomas nuo 2007 m. sausio 1 d. iki 2007 m. rugpjūčio 31 d.
6 straipsnis
Adresatai
Šis sprendimas skirtas valstybėms narėms.
Priimta Briuselyje, 2006 m. gruodžio 22 d.